雪夜與師是棋次前韻
作者：陳造
朝代：宋

paragraphs: 投醪士或醉，說梅人不渴。
窮途餘樂事，不受憂患遏。
詩可供呻吟，棋亦識死活。
朝來喜雪句，神藥胎可奪。
一枰與兒晤，斷無市聲聒。
既免沈舟諼，不作賭墅謁。
指冷良易忍，眼花苦爲孽。
疏置仍作罫，隨意略細閲。
瓜葛勝負間，時亦近屑屑。
策幾奇兵鏖，地比弱王割。
吾非江左管，舐犢愈愛說。
升沈作豐悴，今古無成說。
家居鼓吹具，藉以保晚節。
掀髯得一笑，爲汝倒蕉葉。
袖手聽殘更，紅鱗曀晴雪。